Раионк аԥсҭазаараҟынтә: Ханагәуа Гәылрыԥшь араион афымцалашаразы аҭагылазаашьа иазкны
Аунитартә наплакы "Амшынеиқәафымцамч" Гәылрыԥшь араионтә ҟәша аиҳабы Зураб Ханагәуа арадио Sputnik аефир аҟны арубрика "Раионк аԥсҭазаараҟынтә" аҿы афымцалашаразы аҭагылазаашьа ахәшьара аиҭеит.
"Араион аҿы афымцалашаразы аҭагылазаашьа ҭышәынтәалан иҟоуп. Асоурақәа ҟалаанӡа аусутәқәа рацәаны имҩаԥган. Шьыжьы инаркны хәылбыҽханӡа ацәахәақәа рҿы аус ун. Акаламҭрақәа ахьыҟаз, аҵлақәа ахьаԥырхагаз, атрансформаторқәа џьара-џьара ибжьысны иахьыҟаз иҟаҵан. Уаанӡа еиԥш иҟаз ақәыӷәӷәарақәа уажәы иҟаӡам. Амаинингтә фермақәа еиҵыхны иҟаӡам, аха аҩнқәа рҿы џьара-џьара ирымоуп ауаа. Х-фазак ахьнагоу аҭыԥқәа аус адулара ҳаҿуп, аха уигьы зегьы иаразнакала иаҳзыҟаҵом. Сгәы иаанагоит араион аҿы афымцаларашазы аҭагылазаашьа еиҳагьы еиӷьхоит", - ҳәа азгәеиҭеит Ханагәуа.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.